ΑΠΟΦΑΣΗ αριθ. 171
της 9ης Δεκεμβρίου 1998
για την τροποποίηση της απόφασης αριθ. 135 της 1ης Ιουλίου 1987 σχετικά με τη χορήγηση παροχών σε είδος που αναφέρονται στα άρθρα 17 παράγραφος 7 και 60 παράγραφος 6 του κανονισμού (ΕΟΚ) αριθ. 574/72 και την έννοια της επείγουσας περίπτωσης σύμφωνα με το άρθρο 20 του κανονισμού (ΕΟΚ) αριθ. 1408/71 και της απολύτως επείγουσας περίπτωσης σύμφωνα με τα άρθρα 17 παράγραφος 7 και 60 παράγραφος 6, του κανονισμού (ΕΟΚ) αριθ. 574/72
(1999/370/ΕΚ)
Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΕΙΑ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,
Έχοντας υπόψη:
το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, σύμφωνα με τον οποίο της ανατίθεται το καθήκον να χειρίζεται όλα τα διοικητικά θέματα ή τα θέματα ερμηνείας που απορρέουν από τον κανονισμό (ΕΟΚ) αριθ. 1408/71 και τους μεταγενέστερους κανονισμούς,
το άρθρο 17 παράγραφος 7 και το άρθρο 60 παράγραφος 6 του κανονισμού (ΕΟΚ) αριθ. 574/72 της 21ης Μαρτίου 1972,
τον κανονισμό (ΕΚ) αριθ. 1103/97 του Συμβουλίου, της 17ης Ιουνίου 1997, σχετικά με ορισμένες διατάξεις που αφορούν την καθιέρωση του ευρώ,
τον κανονισμό (ΕΚ) αριθ. 974/98 του Συμβουλίου, της 3ης Μαΐου 1998, για τη θέσπιση του ευρώ,
την απόφαση αριθ. 135,
Εκτιμώντας:
ότι τα ποσά που αναφέρονται στην απόφαση αριθ. 135 και τα οποία εκφράζονται στα εθνικά νομίσματα πριν από τη θέσπιση του ευρώ, πρέπει να μετατραπούν σε ευρώ·
ότι ο πρωταρχικός σκοπός της προαναφερόμενης απόφασης αριθ. 135 είναι να καθοριστεί ένα ίδιο κατώτατο όριο για όλα τα κράτη μέλη, το οποίο θα είναι ένα ποσό σε ευρώ και θα ισχύει σε όλα τα κράτη μέλη, συμπεριλαμβανομένων εκείνων που δεν συμμετέχουν στο ευρώ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
1. Η παράγραφος 2.2 της απόφασης αριθ. 135 της 1ης Ιουλίου 1987 αντικαθίσταται από το ακόλουθο κείμενο:
"2.2. Το πιθανό ή πραγματικό κόστος της παροχής υπερβαίνει το κατ' αποκοπή ποσό των 500 ευρώ."
2. Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Αρχίζει να ισχύει την 1η Ιανουαρίου 1999.
Ο πρόεδρος της διοικητικής επιτροπής
Helmut SIEDEL